CELEX: 32022D0715
Language: et
Date: 2022-05-05 00:00:00
Title: Komisjoni rakendusotsus (EL) 2022/715, 5. mai 2022, millega lubatakse Ungaril postisaadetistes sisalduva kauba puhul kasutada impordikontrollisüsteemi 2 jaoks ette nähtud teabe vahetamiseks ja säilitamiseks muid vahendeid kui elektroonilised andmetöötlusvahendid (teatavaks tehtud numbri C(2022) 2765 all) (Ainult ungarikeelne tekst on autentne) (EMPs kohaldatav tekst)

10.5.2022   
               
               
                  ET
               
               
                  Euroopa Liidu Teataja
               
               
                  L 133/31
               
            
         KOMISJONI RAKENDUSOTSUS (EL) 2022/715,
         5. mai 2022,
         millega lubatakse Ungaril postisaadetistes sisalduva kauba puhul kasutada impordikontrollisüsteemi 2 jaoks ette nähtud teabe vahetamiseks ja säilitamiseks muid vahendeid kui elektroonilised andmetöötlusvahendid
         
            
               (teatavaks tehtud numbri C(2022) 2765 all)
            
         
         (Ainult ungarikeelne tekst on autentne)
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 6 lõiget 4 koostoimes artikli 8 lõikega 2,
         olles konsulteerinud tolliseadustiku komiteega
         ning arvestades järgmist:
         
                     (1)
                  
                  
                     Määruse (EL) nr 952/2013 artikli 6 lõikes 1 on sätestatud, et kogu teabevahetus tolliasutuste vahel ning ettevõtjate ja tolliasutuste vahel ning sellise teabe säilitamine, nagu on nõutav tollialaste õigusaktidega, peab toimuma elektroonilisi andmetöötlusvahendeid kasutades.
                  
               
                     (2)
                  
                  
                     Määruse (EL) nr 952/2013 artikli 6 lõikega 4 on ette nähtud, et erandjuhtudel võimaldatakse ühel või mitmel liikmesriigil teha erandeid elektrooniliste andmetöötlusvahendite kasutamisest teabe vahetamiseks ja säilitamiseks, kui selline erand on põhjendatud taotluse esitanud liikmesriigi konkreetse olukorraga ja tehakse teatavaks ajavahemikuks.
                  
               
                     (3)
                  
                  
                     Komisjoni rakendusotsusega (EL) 2019/2151 (2) kehtestati liidu tolliseadustikuga ette nähtud elektrooniliste süsteemide väljaarendamise ja kasutuselevõtmise tööprogramm (edaspidi „tööprogramm“). Tööprogrammis on loetletud arendatavad elektroonilised süsteemid ja kuupäevad, mil need süsteemid eeldatavasti kasutusele võetakse. Tööprogrammis on kindlaks määratud impordikontrollisüsteemi 2 (edaspidi „ICS2“) rakendamine ja kasutuselevõtu kuupäevad vastavalt määruse (EL) nr 952/2013 artikli 6 lõikele 1, artiklitele 16, 46, 47 ja 127–132.
                  
               
                     (4)
                  
                  
                     Tööprogrammi kohaselt pidid liikmesriigid olema alates 15. märtsist 2021 valmis võtma kasutusele ICS2 1. redaktsiooni, et koguda õhuteed pidi veetavate kaupade kohta sisenemise ülddeklaratsioone postiettevõtjatelt ja kullerfirmadelt, ning nad pidid andma ettevõtjatele võimaluse süsteemiga liituda ja esitada sisenemise ülddeklaratsioonid selle süsteemi kaudu 1. oktoobriks 2021.
                  
               
                     (5)
                  
                  
                     Vastavalt määruse (EL) nr 952/2013 artiklile 127 ja komisjoni rakendusmääruse (EL) 2015/2447 (3) artikli 183 lõike 1 punktile c peavad liidus asutatud postiettevõtjad alates 1. oktoobrist 2021 esitama sisenemise ülddeklaratsioonid ja nõutava teabe asjaomaste liikmesriikide tolliasutustele, kasutades ICS2.
                  
               
                     (6)
                  
                  
                     Ungari postiettevõtja ei ole aga veel tehniliselt valmis neid nõudeid täitma. Erandliku asjaolu tõttu, mille põhjustas valitud töövõtja suutmatus arendada vajalikku elektroonilist lahendust, ei saanud Ungari postiettevõtja luua ühendust ICS2-ga ettenähtud tähtajaks, 1. oktoobriks 2021. Postiettevõtja otsustas kasutada ühenduse arendamiseks teist töövõtjat ja tehniline töö on hetkel käimas. Seetõttu ei ole postiettevõtjal endiselt võimalik edastada süsteemi sisenemise ülddeklaratsiooni andmeid elektrooniliste andmetöötlusvahendite abil.
                  
               
                     (7)
                  
                  
                     Erandlik asjaolu, mis põhjustas Ungari postiettevõtja tehnilise valmisoleku puudumise, õigustab Ungari tolliasutuse poolt 21. detsembril 2021 esitatud taotlust erandi saamiseks kooskõlas määrusega (EL) nr 952/2013. Seepärast peaks selline erand ajutiselt võimaldama Ungaril kasutada muid vahendeid kui elektroonilised andmetöötlusvahendid, et vahetada ja säilitada teavet, mis on seotud postisaadetistes sisalduva kaubaga, mille kohta kõnealune postiettevõtja on kohustatud esitama sisenemise ülddeklaratsiooni.
                  
               
                     (8)
                  
                  
                     Käesoleva otsuse rakendamisel teavitab Ungari tolliasutus komisjoni oma määratud postiettevõtja ICS2-ga ühenduse loomisest.
                  
               
                     (9)
                  
                  
                     Erandi kestus peaks põhinema postisaadetiste ICS2 andmete elektroonilist edastamist tolliasutustele võimaldava riikliku postisüsteemi arendamise olukorral ja selle süsteemi valmimise ajakaval.
                  
               
                     (10)
                  
                  
                     Kuna kohustus esitada sisenemise ülddeklaratsiooni andmed elektrooniliselt kõigi postisaadetiste kohta jõustus 1. oktoobril 2021, tuleks käesolevat otsust kohaldada alates kõnealusest kuupäevast,
                  
               ON VASTU VÕTNUD KÄESOLEVA OTSUSE:
         
            Artikkel 1
            Erandina määruse (EL) nr 952/2013 artikli 6 lõikest 1 lubab Ungari tolliasutus riiklikul postiettevõtjal kasutada postisaadetistes sisalduva kauba kohta sisenemise ülddeklaratsiooni esitamiseks muid teabe vahetamise ja säilitamise vahendeid kui elektroonilised andmetöötlusvahendid seni, kuni riiklik postiettevõtja loob ühenduse impordikontrollisüsteemiga 2 (edaspidi „ICS2“) või kuni 30. aprillini 2022, olenevalt sellest, kumb kuupäev on varasem.
         
         
            Artikkel 2
            Ungari tolliasutus teatab komisjonile ühe kuu jooksul alates käesoleva otsuse teatavakstegemisest sellest, kas riiklik postiettevõtja on loonud ühenduse ICS2-ga postisaadetistes sisalduva kauba sisenemise ülddeklaratsiooni andmete esitamiseks tolliasutusele.
         
         
            Artikkel 3
            Käesolev otsus on adresseeritud Ungarile.
            Seda kohaldatakse ajavahemikul 1. oktoober 2021 kuni 30. aprill 2022.
         
         
            Brüssel, 5. mai 2022
            
               
                  Komisjoni nimel
               
               
                  komisjoni liige
               
               Paolo GENTILONI
            
         
         
            (1)  ELT L 269, 10.10.2013, p. 1.
         
            (2)  Komisjoni 13. detsembri 2019. aasta rakendusotsus (EL) 2019/2151, millega kehtestatakse liidu tolliseadustikus sätestatud elektrooniliste süsteemide väljaarendamise ja kasutuselevõtmise tööprogramm (ELT L 325, 16.12.2019, lk 168).
         
            (3)  Komisjoni 24. novembri 2015. aasta rakendusmäärus (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (ELT L 343, 29.12.2015, lk 558).